CELEX: 52020PC0847
Language: sl
Date: 2020-12-17
Title: Predlog SKLEP SVETA o stališču, ki se zavzame v imenu Evropske unije v zvezi s sektorskim dogovorom o izvoznih kreditih za civilne zrakoplove

EVROPSKA KOMISIJA
            Bruselj, 17.12.2020
            COM(2020) 847 final
            2020/0376(NLE)
            Predlog
            SKLEP SVETA
            o stališču, ki se zavzame v imenu Evropske unije v zvezi s sektorskim dogovorom o izvoznih kreditih za civilne zrakoplove
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se zavzame v imenu Unije v zvezi s sektorskim dogovorom o izvoznih kreditih za civilne zrakoplove (v nadaljnjem besedilu: sektorski dogovor o zrakoplovih) v povezavi s predvidenim poenotenim posebnim dogovorom v skladu oddelkom 3 dela 4 sektorskega dogovora o zrakoplovih.
            
            
               2.Ozadje predloga
            
            
               2.1.Sektorski dogovor o izvoznih kreditih za civilne zrakoplove;
            
            
               Namen sektorskega dogovora o zrakoplovih je zagotoviti okvir za predvidljivo, dosledno in pregledno uporabo uradno podprtih izvoznih kreditov za prodajo ali lizing zrakoplovov ter povezanega blaga in storitev iz člena 4(a) sektorskega dogovora za zrakoplove. Sektorski dogovor je začel veljati 1. februarja 2011. 
            
            
               Sektorski dogovor o zrakoplovih je Priloga III k Sporazumu o uradno podprtih izvoznih kreditih (v nadaljnjem besedilu: Sporazum), ki je upravno vključen v OECD in prejema podporo Sekretariata OECD za izvozne kredite. Vendar niti Sporazum niti sektorski dogovor o zrakoplovih nista akta OECD
                  1
               .
            
            
               Evropska unija je pogodbenica Sporazuma in sektorskega dogovora o zrakoplovih, oba sta bila tudi prenesena v pravni red Skupnosti z Uredbo (EU) št. 1233/2011 Evropskega parlamenta in Sveta z dne 16. novembra 2011
                  2
               . Zato sta Sporazum in sektorski dogovor o zrakoplovih pravno zavezujoča v skladu s pravom Unije.
            
            
               2.2.Udeleženke sektorskega dogovora o zrakoplovih
            
            
               Sektorski dogovor o zrakoplovih ima trenutno deset udeleženk: Avstralijo, Brazilijo, Kanado, Evropsko unijo, Japonsko, Korejo, Novo Zelandijo, Norveško, Švico in Združene države Amerike. Udeleženke sektorskega dogovora o zrakoplovih sprejemajo sklepe o spremembah sektorskega dogovora o zrakoplovih in lahko v skladu oddelkom 3 dela 4 sektorskega dogovora o zrakoplovih sprejemajo poenotene posebne dogovore. Sklepi se sprejmejo soglasno, tako da spremembe sektorskega dogovora o zrakoplovih ali poenotenega posebnega dogovora ni mogoče sprejeti, če ji nasprotuje katera koli udeleženka.
            
            
               Unijo na sestankih udeleženk sektorskega dogovora o zrakoplovih in v pisnih postopkih za sprejemanje sklepov udeleženk zastopa Evropska komisija.
            
            
               Poenoten posebni dogovor je instrument v okviru sektorskega dogovora o zrakoplovih, ki udeleženkam izjemoma omogoča, da pri določeni transakciji ali začasno za nedoločeno število transakcij odstopajo od določb sektorskega dogovora o zrakoplovih. Poenoteni posebni dogovori se lahko sprejmejo po tihem pisnem postopku, saj se šteje, da udeleženka, ki ne odgovori, sprejme predlog za poenoteni posebni dogovor. Enako velja za udeleženko, ki sporoči, da nima stališča. Odzivi na predlog za poenoteni posebni dogovor se načeloma podajo v 20 koledarskih dneh (člen 29 sektorskega dogovora o zrakoplovih). Sekretariat OECD za izvozne kredite obvesti udeleženke, ali je bil poenoteni posebni dogovor sprejet, dogovorjeni poenoteni posebni dogovor pa začne veljati tri koledarske dni po tej objavi (člen 32 sektorskega dogovora o zrakoplovih).
            
            
               2.3.Predvideni akt udeleženk sektorskega dogovora o zrakoplovih
            
            
               Predvideni ukrep bi bil predlog za poenoteni posebni dogovor, ki bi bil udeleženkam sektorskega dogovora o zrakoplovih predložen v skladu z oddelkom 3 dela 4 sektorskega dogovora o zrakoplovih. Predlagani poenoteni posebni dogovor bi bil nujen in izreden ukrep za odziv na upad gospodarske aktivnosti, ki je posledica zdravstvene krize zaradi COVID-19, ter za zmanjšanje resnega učinka krize na evropsko industrijo civilnega letalstva (za več informacij glej oddelek 3 v nadaljevanju). Predlagani poenoteni posebni dogovor bi, če bi bil sprejet, začasno spremenil določbo ASU, ki ureja odplačevanje glavnice (člen 13 ASU), ki bi posledično imela pravne učinke v EU na podlagi prava Unije (glej 2.1 zgoraj).
            
            
               Glede na nujno naravo ukrepa bi bilo treba predlog predvidenega poenotenega posebnega dogovora predložiti čim prej ter bi moral, če bo sprejet, čim prej začeti veljati za vse udeleženke. Na podlagi posebnega 20-dnevnega tihega postopka, določenega v sektorskem dogovoru o zrakoplovih (glej 2.2 zgoraj), se lahko udeleženke samodejno dogovorijo o predlogu Unije za poenoteni posebni dogovor kot končni različici poenotenega posebnega dogovora, če ni vložena nobena pripomba, veljati pa bi moral začeti tri dni po koncu postopka.
            
            
               Glede na navedeno je primerno določiti predlog Unije kot stališče, ki se v imenu Unije zastopa v organu, ustanovljenem s sporazumom, saj bo sklep zavezujoč za Unijo in bo vplival na pravo Unije na podlagi člena 1 Uredbe (EU) št. 1233/2011, ki določa: „Smernice iz Sporazuma o uradno podprtih izvoznih kreditih (v nadaljnjem besedilu: Sporazum) se uporabljajo v Uniji. Besedilo Sporazuma je priloženo tej uredbi.“
            
            
               Postopek poenotenega posebnega dogovora naj bi se pri udeleženkah sektorskega dogovora o zrakoplovih začel januarja 2021 in končal februarja 2021.
            
            
               3.Stališče, ki se zastopa v imenu Unije
            
            
               Predvideni poenoteni posebni dogovor bi udeleženkam sektorskega dogovora o zrakoplovih omogočil, da začasno podprejo svoje proizvajalce civilnih zrakoplovov, katerih poslovanje ogrožajo kratkoročne likvidnostne težave operatorjev in kupcev novih zrakoplovov in motorjev zaradi pandemije COVID-19. Trenutno se večina, morda vsi letalski prevozniki soočajo z znatnim zmanjšanjem prihodkov in v času okrevanja po pandemiji COVID-19 bodo imele te družbe še vedno šibek likvidnostni položaj, saj se bodo morale spopasti s finančnimi posledicami krize in zmanjšanim povpraševanjem.
            
         
         
            
               Konkretno bi predlagani poenoteni posebni dogovor kupcem novih zrakoplovov in motorjev omogočil, da odložijo začetek odplačevanja glavnice posojila za 12 ali, če so izpolnjeni določeni pogoji, za 18 mesecev po dobavi, hkrati pa bi proizvajalcem omogočil, da prejmejo plačilo za nove zrakoplove in motorje, dobavljene v naslednjih 12 mesecih. Veljavnost poenotenega posebnega dogovora je 12 mesecev.
            
            
               Ob upoštevanju, da je namen predvidenega poenotenega posebnega dogovora zmanjšati resen učinek zdravstvene krize zaradi COVID-19 na evropsko industrijo civilnega letalstva in da namerava Unija predlagati ta poenoteni posebni dogovor, bi moralo biti stališče, ki se zastopa v imenu Unije, da se predlaga in podpre osnutek predloga iz Priloge k temu sklepu.
            
            
               3.1.Postopkovna pravna podlaga
            
            
               3.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  3
               .
            
            
               3.1.2.Uporaba v obravnavanem primeru
            
            
               Akt, k sprejetju katerega so pozvane udeleženke sektorskega dogovora o zrakoplovih, je akt s pravnim učinkom. Predvideni akt ima pravne učinke na podlagi člena 1 Uredbe (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES, ki določa: „Smernice iz Sporazuma o uradno podprtih izvoznih kreditih (v nadaljnjem besedilu: Sporazum) se uporabljajo v Uniji. Besedilo Sporazuma je priloženo tej uredbi.“
            
            
               Postopkovna pravna podlaga za predlagani sklep je zato člen 218(9) PDEU.
            
            
               3.2.Materialna pravna podlaga
            
            
               3.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče.
            
            
               3.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko. Materialna pravna podlaga za predlagani sklep je zato člen 207.
            
            
               3.3.Zaključek
            
            
               Pravna podlaga predlaganega sklepa bi morala biti prvi pododstavek člena 207(4) PDEU v povezavi s členom 218(9).
            
            
               4.Objava predvidenega akta
            
            
               Ker bo akt udeleženk sektorskega dogovora o zrakoplovih spremenil sektorski dogovor o zrakoplovih, je primerno, da se ga po njegovem sprejetju objavi v Uradnem listu Evropske unije.
            
            
               2020/0376 (NLE)
            
            
               Predlog
            
         
         
            
               SKLEP SVETA
            
            
               o stališču, ki se zavzame v imenu Evropske unije v zvezi s sektorskim dogovorom o izvoznih kreditih za civilne zrakoplove
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sektorski dogovor o izvoznih kreditih za civilne zrakoplove (v nadaljnjem besedilu: sektorski dogovor o zrakoplovih), ki je Priloga III k Sporazumu o uradno podprtih izvoznih kreditih, je bil prenesen in je zato z Uredbo (EU) št. 1233/2011 Evropskega parlamenta in Sveta
                  4
                postal pravno zavezujoč v Evropski uniji. 
            
            
               (2)Udeleženke sektorskega dogovora o zrakoplovih se v pisnem postopku odločajo o predlogu Evropske unije za poenoteni posebni dogovor v skladu z oddelkom 3 dela 4 tega sektorskega dogovora, da se glede na trenuten in prihodnji upad gospodarske aktivnosti zaradi COVID-19 omogoči začasen odlog odplačevanja glavnice za kupce novih zrakoplovov in motorjev.
            
            
               (3)Primerno je, da se predlog Unije določi kot stališče, ki se v imenu Unije zastopa v pisnem postopku udeleženk sektorskega dogovora o zrakoplovih, saj bo sklep lahko odločilno vplival na vsebino prava Unije na podlagi Uredbe (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES.
            
            
               (4)Predlog za poenoteni posebni dogovor bi omogočil kupcem novih zrakoplovov, kot so opredeljeni v členu 8(a)(1) sektorskega dogovora o zrakoplovih, in prejemnikom podpore za nadomestne motorje in nadomestne dele iz člena 20(a), (b) in (c) sektorskega dogovora o zrakoplovih, da odložijo odplačevanje glavnice posojila za 12 mesecev ali, če so izpolnjeni določeni pogoji, za 18 mesecev po dobavi. Ta izredni ukrep je nujen za odziv na upad gospodarske aktivnosti, ki je posledica zdravstvene krize zaradi COVID-19, ter za zmanjšanje resnega učinka krize na industrijo civilnega letalstva, katere poslovanje ogrožajo kratkoročne likvidnostne težave operaterjev in kupcev novih zrakoplovov in motorjev –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v zvezi s predlogom za poenoteni posebni dogovor v skladu z oddelkom 3 dela 4 sektorskega dogovora o zrakoplovih, temelji na Prilogi k temu sklepu.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Kot je opredeljeno v členu 5 Konvencije OECD. 
               
               
                  
                     (2)
                  
                        Uredba (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES (UL L 326, 8.12.2011, str. 45).
               
               
                  
                     (3)
                  
                        Sodba Sodišča z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61 do 64. 
               
               
                  
                     (4)
                  
                        Uredba (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES (UL L 326, 8.12.2011, str. 45).
               
            
      
    ---documentbreak--- 
      
         
               EVROPSKA KOMISIJA
            Bruselj, 17.12.2020
            COM(2020) 847 final
            PRILOGA
            k
            predlogu sklepa Sveta
            o stališču, ki se zavzame v imenu Evropske unije v zvezi s sektorskim dogovorom o izvoznih kreditih za civilne zrakoplove
            
               
         
         
            
               PRILOGA 
            
            
               Predlog EU za poenoteni posebni dogovor v skladu s členom 28 in naslednjimi členi sektorskega dogovora o zrakoplovih – odlog odplačevanja
            
            
               1.Referenčna številka: EU [•]/2020
            
            
               2.Ime države uvoznice: lahko več držav
            
            
               3.Opis transakcije: uradna podpora za nove zrakoplove in nadomestne motorje
            
            
               4.Predlog za poenoteni posebni dogovor: začasen dodatek dveh alternativnih načinov odplačevanja v klavzuli 13(a) sektorskega dogovora o zrakoplovih 
            
            
               5.Državljanstvo in imena znanih ponudnikov: ni relevantno
            
            
               6.Rok za predložitev ponudb: ni relevantno
            
            
               7.Druge informacije:
            
            
               Ozadje:
            
            
               EU predlaga začasen poenoteni posebni dogovor, ki bi začel takoj veljati za reševanje kratkoročnih likvidnostnih težav, s katerimi se soočajo operaterji in kupci novih zrakoplovov in motorjev v času sedanje in prihodnje krize zaradi COVID-19. Jasno je, da se večina, če ne vsi letalski prevozniki soočajo z izjemnim zmanjšanjem prihodkov in bodo celo v času okrevanja po pandemiji COVID-19 imeli šibek likvidnostni položaj, saj se bodo morali spopadati s finančnimi posledicami krize in morebitnim zmanjšanim povpraševanjem še kar nekaj časa.
            
            
               Namen predlaganega poenotenega posebnega dogovora je ublažiti morebiten učinek finančnih posledic krize na nacionalne proizvajalce, tako da se udeleženkam omogoči, da ponudijo pogoje financiranja, ki upoštevajo načela sektorskega dogovora o zrakoplovih, hkrati pa obravnavajo specifične kratkoročne učinke na likvidnost, ki se trenutno pojavljajo. 
            
            
               ·Splošni pogoji 
            
            
               Namen predloga je to vprašanje rešiti tako, da se kupcem začasno dovoli odlog odplačevanja glavnice za 12 ali 18 mesecev, hkrati pa se proizvajalcem omogoči prejem plačila za nove zrakoplove in motorje, dobavljene v naslednjih 12 mesecih. 
            
            
               ·Utemeljitev okoljskega dodatka 
            
            
               Zaradi izjemnih okoliščin se kupci in posojilojemalci zaradi močnega upada povpraševanja soočajo z izredno omejenimi pozicijami sredstev. V tem okviru so kupci in posojilojemalci upravičeni do dodatnega 6-mesečnega odloga. V zameno so pozvani, da sprejmejo dobre prakse pri ukrepih za spremljanje in zmanjšanje emisij toplogrednih plinov. 
            
            
               Ob upoštevanju globalne analize tveganja transakcije, ki jo opravi vsaka izvozna agencija, se prvi obrok glavnice začne odplačevati najpozneje 18 mesecev po začetnem datumu kredita, obroki obresti pa najpozneje tri mesece (ali najpozneje šest mesecev po predhodnem obvestilu) po začetnem datumu kredita, če je načrt za spremljanje in zmanjšanje ali izravnavo (v nadaljnjem besedilu: načrt za emisije toplogrednih plinov) vsako leto javno dostopen in vključuje: 
            
            
               i.spremljanje emisij toplogrednih plinov z uporabo priznane in sprejemljive metodologije 
            
            
               ter
            
         
         
            
               ii.kvantitativen cilj za emisije toplogrednih plinov in razkritje ukrepov, ki se že ali se bodo izvajali za zmanjšanje ali izravnavo emisij toplogrednih plinov. 
            
            
               Če načrt za emisije toplogrednih plinov še ni vzpostavljen in javno dostopen, bi kupci ali posojilojemalci še vedno lahko bili upravičeni do zgoraj opisanega dodatnega 6-mesečnega podaljšanja, če se ob vložitvi zahteve izrecno zavežejo, da bodo v 12 mesecih alternativnega načina odplačevanja v razumnem času sprejeli tak načrt in ga ustrezno razkrili.
            
            
               Če kupec ali posojilojemalec takega poročila ali načrta ne razkrije v 12 mesecih alternativnega načina odplačevanja, veljajo splošni pogoji, prvi obrok glavnice pa se plača najpozneje 12 mesecev po začetnem datumu kredita. 
            
            
               Predlog:
            
            
               Predlaga se, da se udeleženkam da na voljo alternativni način odplačevanja za obdobje 12 mesecev v skladu s klavzulo 13(a) sektorskega dogovora o zrakoplovih (Odplačevanje glavnice in obresti) v okviru poenotenega posebnega dogovora. Dodatni način odplačevanja, ki je na voljo udeleženki, bi bil opredeljen, kot sledi: 
            
            
               13(a)Udeleženke uporabijo način odplačevanja glavnice in plačila obresti iz spodnjega pododstavka (1), (2), (3) ali (4).
            
            
               (1)... kot je določeno v sektorskem dogovoru o zrakoplovih.
            
            
               (2)... kot je določeno v sektorskem dogovoru o zrakoplovih.
            
            
               (3)Po predhodnem obvestilu se glavnica in obresti skupaj odplačujejo v enakih obrokih:
            
            
               (a)obroki se plačujejo najmanj vsake tri mesece in:
            
            
               (i)prvi obrok glavnice se plača najpozneje 12 mesecev po začetnem datumu kredita. Da bi se izognili dvomom, se plačila glavnice, ki v skladu s točko (1) ali (2) običajno zapadejo v prvih 12 mesecih, izvedejo v sorazmernih deležih v vseh obrokih glavnice, ki jih je treba plačati v skladu s točko (3), 
            
            
               (ii)ali pa, če kupec ali posojilojemalec
            
            
               –javno razkrije letno poročilo, ki vključuje spremljanje emisij toplogrednih plinov in načrt za zmanjšanje ali izravnavo teh emisij (v nadaljnjem besedilu: načrt za emisije toplogrednih plinov),
            
            
               ali 
            
            
               –se ob vložitvi zahteve uradno zaveže, da bo v 12 mesecih alternativnega načina odplačevanja iz točke 3(a)(i) zgoraj v razumnem času sprejel tak načrt in ga ustrezno razkril,
            
            
               prvi obrok glavnice se plača najpozneje 18 mesecev po začetnem datumu kredita. Da bi se izognili dvomom, se plačila glavnice, ki v skladu s točko (1) ali (2) običajno zapadejo v prvih 18 mesecih, izvedejo v sorazmernih deležih v vseh obrokih glavnice, ki jih je treba plačati v skladu s točko (3).
            
            
               Če kupec ali posojilojemalec takega poročila ali načrta ne razkrije v 12 mesecih alternativnega načina odplačevanja, se prvi obrok glavnice plača najpozneje 12 mesecev po začetnem datumu kredita, 
            
            
               (b)obresti se obročno plačujejo najmanj vsake tri mesece, pri čemer se prvi obrok plača najpozneje 3 mesece po začetnem datumu kredita,
            
            
               (c)alternativno se lahko obroki glavnice in obresti plačujejo vsakih šest mesecev, pri čemer se prvi obrok glavnice začne najpozneje 12 mesecev ali najpozneje 18 mesecev v skladu s točko (a)(ii) po začetnem datumu kredita, obroki obresti pa se začnejo najpozneje šest mesecev po začetnem datumu kredita. V tem primeru se uporabi dodatna 15-odstotna dajatev na najnižje premijske stopnje, ki se izračuna v skladu z Dodatkom II,
            
            
               (d)v primeru transakcije s spremenljivo obrestno mero se profil odplačevanja glavnice določi za celotno obdobje, in sicer največ pet delovnih dni pred datumom izplačila, pri čemer temelji na spremenljivi obrestni meri ali zamenjavi obrestnih mer iz tistega obdobja.
            
         
         
            
               (4)Po predhodnem obvestilu se glavnica odplačuje v enakih obrokih z obrestmi, ki se plačujejo z degresivno amortizacijo:
            
            
               (a)obroki glavnice se plačujejo najmanj vsake tri mesece in:
            
            
               (i)prvi obrok se plača najpozneje 12 mesecev po začetnem datumu kredita. Da bi se izognili dvomom, se plačila glavnice, ki v skladu s točko (1) ali (2) običajno zapadejo v prvih 12 mesecih, izvedejo v sorazmernih deležih v vseh obrokih glavnice, ki jih je treba plačati v skladu s točko (4),
            
            
               (ii)ali pa, če kupec ali posojilojemalec
            
            
               –javno razkrije letno poročilo, ki vključuje spremljanje emisij toplogrednih plinov in načrt za zmanjšanje ali izravnavo teh emisij,
            
            
               ali
            
            
               –se ob vložitvi zahteve uradno zaveže, da bo v 12 mesecih alternativnega načina odplačevanja iz točke 4(a)(i) zgoraj v razumnem času sprejel tak načrt in ga ustrezno razkril,
            
            
               prvi obrok glavnice se plača najpozneje 18 mesecev po začetnem datumu kredita. Da bi se izognili dvomom, se plačila glavnice, ki v skladu s točko (1) ali (2) običajno zapadejo v prvih 18 mesecih, izvedejo v sorazmernih deležih v vseh obrokih glavnice, ki jih je treba plačati v skladu s točko (4).
            
            
               Če kupec ali posojilojemalec takega poročila ali načrta ne razkrije v 12 mesecih alternativnega načina odplačevanja, se prvi obrok glavnice plača najpozneje 18 mesecev po začetnem datumu kredita, 
            
            
               (b)obresti se obročno plačujejo najmanj vsake tri mesece, pri čemer se prvi obrok plača najpozneje 3 mesece po začetnem datumu kredita,
            
            
               (c)alternativno se lahko obroki glavnice in obresti plačujejo vsakih šest mesecev, pri čemer se prvi obrok glavnice začne najpozneje 12 mesecev ali najpozneje 18 mesecev v skladu s točko (a)(ii) po začetnem datumu kredita, obroki obresti pa se začnejo najpozneje šest mesecev po začetnem datumu kredita. V tem primeru se uporabi dodatna 15-odstotna dajatev na najnižje premijske stopnje, ki se izračuna v skladu z Dodatkom II.
            
            
               Področje uporabe:
            
            
               Predlaga se, da se poenoteni posebni dogovor:
            
            
                     
                        (i)
                     
                  
                  
                     
                        uporablja dvanajst mesecev od 1. novembra 2020;
                     
                  
               
                     
                        (ii)
                     
                  
                  
                     
                        uporablja samo za nove zrakoplove, kot so opredeljeni v členu 8(a)(1), in podporo za nadomestne motorje in nadomestne dele iz člena 20(a), (b) in (c) sektorskega dogovora o zrakoplovih;
                     
                  
               
                     
                        (iii)
                     
                  
                  
                     
                        ne uporablja za zrakoplove, ki se ne uporabljajo za dejavnosti, ki ustvarjajo prihodek bodisi s prevozom potnikov ali tovora bodisi s poslovnim lizingom;
                     
                  
               
                     
                        (iv)
                     
                  
                  
                     
                        uporablja samo za nove dejavnosti, kot so opredeljene v točki (ii) zgoraj, pri katerih se uradna podpora zagotovi v obdobju, v katerem velja poenoteni posebni dogovor;
                     
                  
               
                     
                        (v)
                     
                  
                  
                     
                        uporablja samo za zrakoplove in motorje, kot so opredeljeni v točki (ii), naročene v skladu s pogodbami o nakupu, ki so bile izvršene 11. marca 2020 ali pred tem datumom;
                     
                  
               
                     
                        (vi)
                     
                  
                  
                     
                        prilagodljivost je dovoljena za začasne finančne ureditve (kot so opredeljene v členu 8(b)) samo, kadar se dobava izvede in začasna finančna ureditev velja v obdobju, v katerem velja poenoteni posebni dogovor;
                     
                  
               
                     
                        (vii)
                     
                  
                  
                     
                        da na voljo vsem kupcem ali posojilojemalcem pod pogojem, da se udeleženki predloži analiza učinka denarnih tokov, ki prikazuje utemeljitev zahteve po poenotenem posebnem dogovoru;
                     
                  
               
                     
                        (viii)
                     
                  
                  
                     
                        uporablja v primeru zamude pri dobavi, če se dobava dejansko izvede najpozneje 90 dni po datumu konca veljavnosti poenotenega posebnega dogovora, ter
                     
                  
               
                     
                        (ix)
                     
                  
                  
                     
                        ne vpliva na uporabo katerega koli drugega pogoja iz sektorskega dogovora o zrakoplovih, ki se še naprej uporablja.
                     
                  
               
            
               Da bi se izognili dvomom, uporaba predlaganega poenotenega posebnega dogovora ne spreminja zmožnosti udeleženk, da se dogovorijo o morebitnih ukrepih za zmanjšanje izgub v skladu s klavzulo 7 sektorskega dogovora o zrakoplovih.
            
            
               Zamuda pri dobavi:
            
            
               Kadar se je udeleženka zavezala, da bo zagotovila uradno podporo za dobavo v skladu s predlaganim poenotenim posebnim dogovorom, in pri navedeni dobavi prihaja do zamude, ki presega datum konca veljavnosti poenotenega posebnega dogovora, bo udeleženka lahko spoštovala pogoje prvotne zaveze, če se dobava dejansko izvede najpozneje 90 dni po datumu konca veljavnosti poenotenega posebnega dogovora. 
            
            
               Udeleženka, ki namerava podaljšati obdobje razpoložljivosti pogojev iz poenotenega posebnega dogovora v primeru zamude pri dobavi, bo pojasnila utemeljitev za strinjanje s podaljšanjem v naknadnem uradnem obvestilu. 
            
            
               Dobava med 1. novembrom 2020 in datumom sprejetja poenotenega posebnega dogovora
            
         
         
            
               Kupci ali posojilojemalci, ki prevzamejo dobavljen zrakoplov z uradno podporo v obdobju med 1. novembrom 2020 in datumom sprejetja poenotenega posebnega dogovora, bodo upravičeni do spremembe pogojev za transakcijo uradne podpore, tako da se bodo uporabljali pogoji iz poenotenega posebnega dogovora, pri čemer bo vedno potrebno soglasje sodelujočih izvoznih agencij za podporo transakciji in plačilo dodatne premije v skladu s spodnjim odstavkom.
            
            
               Najnižje premijske stopnje:
            
            
               Pravila o premijskih stopnjah iz sektorskega dogovora o zrakoplovih, kot so opredeljena v Dodatku II, se še naprej uporabljajo za vse transakcije, podprte v okviru poenotenega posebnega dogovora. Z uporabo drugega načina v skladu z zgoraj opisanim predlogom se bo podaljšalo povprečno tehtano obdobje transakcije, zato bodo udeleženke, ki zaračunavajo premijo vnaprej in ne kot maržo v času trajanja posojila, to kompenzirale z zaračunavanjem višje premijske stopnje, če bi se odločile za uporabo pogojev, predlaganih v okviru poenotenega posebnega dogovora. 
            
            
               Razred tveganja:
            
            
               Za kupca ali posojilojemalce, katerih razvrstitev glede na njihovo tveganje v okviru sektorskega dogovora o zrakoplovih je bila sprejeta 11. marca 2020 ali pred tem datumom, bi bilo za uporabo pogojev iz tega poenotenega posebnega dogovora treba predlagati posodobitev razvrstitve glede na tveganje, in sicer po rednem postopku, opisanem v Dodatku II k sektorskemu dogovoru o zrakoplovih.
            
            
               Uradna obvestila:
            
            
               Če udeleženke uporabijo predlagan poenoteni posebni dogovor, se o tem samo za informativne namene uradno obvesti po postopku za predhodno obveščanje, opredeljenem v sektorskem dogovoru o zrakoplovih.